open-index/open-wikipedia-markdown huggingface dataset:
L’avaro

**L’avaro** (englanninkielisenä nimikkeenä *The Miser*) on vuonna 1990 ensi-iltansa saanut Tonino Cervin ohjaama italialainen komediaelokuva, jonka pääosissa ovat Alberto Sordi, Laura Antonelli, Christopher Lee ja Marie Laforêt. *L’avaro* perustuu löyhästi Molièren komedianäytelmään *L’Avare*.

*L’avaro* sai ensi-iltansa Italiassa huhtikuussa vuonna 1990. Espanjassa elokuva sai ensi-illan 5. kesäkuuta 1990. Elokuva sai yhden David di Donatello -palkintoehdokkuuden parhaasta lavastuksesta (Mario Garbuglia) vuonna 1990.

Christopher Lee kertoi omaelämäkerrassaan *Tall, Dark and Gruesome*, että *L’avaro* on ainoa elokuva pitkän uransa aikana, missä hän unohti repliikinsä. Lisäksi Leetä ärsytti erittäin paljon elokuvan italialaisen työryhmän välinpitämättömyys ottoja kohtaan, jolloin työryhmä tupakoi, puhui ja kuljeskeli kohtausten ottojen aikana. Eräässä vaiheessa se oli mennyt niin pahaksi, että Lee oli lyönyt kätensä pöytään ja vaatinut hiljaisuutta.

## Näyttelijät

## Aiheesta muualla
* 
*
Gustaf Samuel Crusell

**Gustaf Samuel Crusell** (1810 Tammela – 1858 Pietari) oli suomalainen lääkäri. Hän väitteli lääketieteen tohtoriksi 1840 ja toimi piirilääkärinä Käkisalmessa vuodesta 1842. Hän oli Helsingin yliopiston lääketieteellisen fysiikan dosentti vuodesta 1857. Hän alkoi ensimmäisenä käyttää galvanismia hoitomenetelmänä. Hän julkaisi Pietarissa 1841 teoksen *Über den Galvanismus als chemisches Heilmittel gegen oertliche Krankheiten* ja siihen liittyvät lisäykset *Erster - Dritter Zusatz zu der Schrift über dekn Galvanismus* (1842–1843). Vaikka hän oli luonteeltaan sisukas, hän ei ymmärtänyt käytännön elämää.

Hän oli säveltäjä Berndt Crusellin serkun poika.

## Lähteet
Ice Palace Salavat Julajev

**Ice Palace Salavat Julajev** on Venäjällä, Ufan kaupungissa sijaitseva areena, jolle mahtuu 4 200 katsojaa. Se toimi neljänkymmenen vuoden ajan jääkiekkojoukkue Salavat Julajev Ufan kotiareenana, kunnes seura muutti vuonna 2007 valmistuneelle Ufa-Arenalle.

Areena toimii vuoden 2013 jääkiekon nuorten maailmanmestaruuskilpailujen toisena näyttämönä, Ufa-Arenan toimiessa kisojen keskusareenana.
Yao Defen

**Yao Defen** (15. heinäkuuta 1972 Lu’an – 13. marraskuuta 2012 Lu’an) oli kiinalainen nainen, joka oli kuollessaan Guinnessin ennätysten kirjan mukaan maailman pisin nainen. Viimeisimmässä Guinnessin tekemässä mittauksessa hänen pituudekseen vahvistettiin 233,3 cm. Kiinan viranomaiset kertoivat Yaon kuolemasta joulukuussa 2012.

Guinnessin ennätysten kirjaan Yao Fei pääsi vuonna 2010. Hänen normaalista poikkeava pituuskasvunsa johtui aivolisäkkeessä olleesta kasvaimesta. 

Maailman kaikkien aikojen pisin nainen on tiettävästi ollut vuonna 1982 kuollut Zeng Jinlian, joka oli 249 cm:n pituinen. 

## Lähteet
*Guinness World Records
Ruotsalaisten puolue

**Ruotsalaisten puolue** () oli Ruotsissa toiminut uusnatsitaustainen puolue, joka määritteli itsensä nationalistiseksi. Ruotsin kansallissosialistinen rintama perustettiin alun perin vuonna 1994, ja vuonna 2008 sitä seurasi *Folkfronten*; nykyisellä nimellään liike on toiminut vuodesta 2009. Puolue lopetti natsisymbolien käytön ja lievensi voimakasta antisemitismiä hankkiakseen lisää kannattajia. Se sai kunnallisen edustuksen ensimmäistä kertaa, kun sen johtaja Daniel Höglund tuli valituksi Grästorpin valtuustoon vuonna 2010. Hän joutui kuitenkin jättämään valtuuston, kun kävi ilmi, että hän ei asunut kunnassa.

## Lähteet

## Aiheesta muualla
* Viralliset sivut
Rakenteinen ohjelmointi

**Rakenteinen ohjelmointi** () on ohjelmointiparadigma, joka pyrkii parantamaan tietokoneohjelmien koodin selkeyttä ja vähentämään ohjelmointiin kuluvaa aikaa käyttämällä loogisia kontrolli- ja toistorakenteita &ndash; kuten aliohjelmia ja silmukoita &ndash; yksinkertaisten ehtolauseiden ja GOTO-käskyjen sijaan. Näin voidaan välttää ”spagettikoodin” syntyminen. Rakenteista ohjelmointia voidaan tehdä millä tahansa ohjelmointikielellä, kuten proseduraalisen ohjelmoinnin kielellä, jos siinä on riittävät kontrollirakenteet tätä varten.

Strukturoitu ohjelmointimenetelmä pyrkii lisäämään ohjelmien luotettavuutta ja selkeyttä. Strukturoidussa ohjelmoinnissa ohjelman kontrolli on rajoitettu kolmeen rakenteeseen: peräkkäisten lauseiden muodostamaan sekvenssiin, IF ... THEN ... ELSE ja DO ... WHILE -rakenteisiin tai kolmen perusrakenteen yhdistelmiin. Tavoitteena on korkean modulaarisuuden ohjelma, jonka eri osat ovat hyvin riippumattomia toisistaan. Strukturoitu ohjelmointi voi olla vähemmän tehokasta kuin strukturoimaton ohjelmointi. Suuri osa struktoroidusta ohjelmoinnista voidaan jäljittää Edsger Dijkstran työhön.

ALGOL 60 -kieli esitteli lohkorakenteet, joihin sisältyy muuttujien näkyvyysalue (*scope*) ja kontrollirakenteiden vaikutusalue. ALGOLissa oli myös sisäkkäiset if-then-else-lauseet ja rekursio.

## Lähteet
Bangladeshin nationalistipuolue

**Bangladeshin nationalistipuolue** (BNP) () on bangladeshilainen keskustaoikeistolainen nationalistipuolue. 

Puolueen puheenjohtaja on ollut joulukuusta 2025 lähtien Tarique Rahman, joka toimi vuosina 2018–2025 virkaatekevänä puheenjohtajana hänen äitinsä ja entisen pääministerin Khaleda Zian (1945–2025) tultua vangituksi. Rahmanista tuli virallinen puheenjohtaja Zian kuoltua.
 
Bangladeshin parlamenttivaaleissa joulukuussa 2018 pääministeri Sheikh Hasinan johtama hallitseva Awamiliitto sai murskaavan vaalivoiton. Se sai 96% äänistä ja liittolaisineen 288 paikkaa parlamentin 298 paikasta. Oppositiopuolue BNP ei tunnustanut tulosta. BNP:n johtaja Khaleda Zia oli vankilassa tuomittuna korruptiosta ja hänen poikansa Tarique Rahman puolestaan oli maanpaossa saatuaan elinkautisen vankeustuomion osallisuudesta salaliittoon Hasinan surmaamiseksi. Hasina voitti kolmannen peräkkäisen virkakauden pääministerinä.

Hasina Sheikh ja Awamiliitto syrjäytettiin vallasta kesällä 2024. Helmikuun 2026 parlamenttivaaleissa BNP voitti yli kaksi kolmasosaa paikoista ja Tarique Rahman valittiin pääministeriksi.

## Lähteet

## Aiheesta muualla
* Puolueen verkkosivusto
Venezuelan yhdistynyt sosialistinen puolue

**Yhdistynyt sosialistinen puolue** ( eli **PSUV**) on venezuelalainen vasemmistolainen tai äärivasemmistolainen puolue. Puolue muodostui vuonna 2007 useimpien Chávezia tukeneiden puolueiden parlamentaarikkojen yhdistyessä. Ideologialtaan PSUV:n katsotaan edustavan vasemmistopopulismia, bolivarianismia ja chávismoa.

Puolueella oli noin 7,6 miljoonaa jäsentä vuonna 2014. Vuoden 2015 parlamenttivaaleissa puolue kärsi ensimmäisen tappionsa ja sai 55 edustajaa 167 paikkaiseen parlamenttiin.

## Lähteet

## Aiheesta muualla

* Puolueen verkkosivusto
Sarah (laulaja)

**Noah Skaalum Jørgensen** (vuosina 2014-2017 Cane Skaalum Jørgensen, aiemmin Sarah Skaalum Jørgensen)  (s. 6. heinäkuuta 1995) on tanskalainen laulaja. Hän voitti Tanskan X Factor -kilpailun vuonna 2011. Hän ilmoitti kilpailun aikana olevansa lesbo. Sarahin ensimmäinen single oli "Okay". Hän pääsi debyyttialbumillaan (*Hjerteskud*, 2011) listaykköseksi.

Sarah varttui Herlevissä. Hänellä on pikkuveli ja -sisko.

## Lähteet
The Beatles Stereo Box Set

**The Beatles Stereo Box Set** on The Beatles -yhtyeen syyskuussa 2009 julkaistu CD-boksi. Se sisältää yhtyeen kaikki Britanniassa julkaistut studioalbumit stereoäänenlaadulla varustettuna. Poikkeuksen tekevät alun perin Yhdysvalloissa julkaistu *[[Magical Mystery Tour]]* -soundtrack sekä *Past Masters* -kokoelmat. Kaikki albumit ovat samana vuonna julkaistuja remasteroituja painoksia. Boksi julkaistiin vinyyliversiona vuonna 2012.

Stereoboksin vastineeksi julkaistiin samanaikaisesti *[[The Beatles in Mono]]* -kokoelma.

## Sisältö
**[[Please Please Me]]* (1963)
**[[With The Beatles]]* (1963)
**[[A Hard Day’s Night]]* (1964)
**[[Beatles for Sale]]* (1964)
**[[Help! (albumi)|Help!]]* (1965)
**[[Rubber Soul]]* (1965)
**[[Revolver (The Beatlesin albumi)|Revolver]]* (1966)
**[[Sgt. Pepper’s Lonely Hearts Club Band]]* (1967)
**[[Magical Mystery Tour]]* (1967)
**[[The Beatles (albumi)|The Beatles]]* (1968)
**[[Yellow Submarine (albumi)|Yellow Submarine]]* (1969)
**[[Abbey Road (albumi)|Abbey Road]]* (1969)
**[[Let It Be]]* (1970)
**Past Masters Volume One & Past Masters Volume Two* (1988)

## Lähteet
Luettelo Oulun yliopiston ainejärjestöistä

Tämä on luettelo Oulun yliopiston ylioppilaskunnan piirissä toimivista tiedekunta- ja ainejärjestöistä. Luettelo on järjestetty aakkosjärjestykseen ensin tiedekuntien ja sitten ainejärjestöjen nimien mukaan. Jos tiedekunnan ainejärjestöillä on yhteinen kattojärjestö, se on lihavoituna luettelon ensimmäisenä.

## Humanistinen tiedekunta
* Oulun yliopiston Humanistinen Kilta ry
* Oulun Yliopiston Logopedian Opiskelijat Communica ry (*Logopedia*)
* Gieku (*Saamen kielet ja saamelainen kulttuuri*)
* Oulun yliopiston informaatiotutkimuksen opiskelijoiden kilta Index ry (*Informaatiotutkimus*)
* Oulun yliopiston kulttuuritieteiden opiskelijoiden ainejärjestö KULTU ry (*Arkeologia, kirjallisuus ja kulttuuriantropologia*)
* Suomen kielen opiskelijain kilta Suma ry (*Suomen kieli*)
* Oulun yliopiston historian opiskelijoiden yhdistys Tiima ry (*Historiatieteet*)
* Uusien Kielten Opiskelijoiden Yhdistys Verba ry (*Vieraat kielet*)

## Oulun yliopiston kauppakorkeakoulu
* Finanssi ry - Oulun yliopiston kauppatieteiden opiskelijain yhdistys ry

## Kasvatustieteiden ja psykologian tiedekunta
* Kasvatustieteiden ja psykologian kattokilta Kaski ry
* Lastarit (*Varhaiskasvatus*)
* Motiva ry (*Yleinen kasvatustiede ja oppimistieteet*)
* Musiikkikasvatuksen valinneet - Mukava ry (*Musiikkikasvatus*)
* Oulun Aineenopettajaksi Opiskelevat Ohari ry (*Aineenopettajat*)
* Oulun Luokanopettajaopiskelijat ry, myös nimellä OLO ry (*Luokanopettajat, Oulu*) (aiemmin nimellä Pedo ry)
* Spessu ry (*Erityispedagogiikka*)
* Defenssi ry (*Psykologia*)

## Luonnontieteellinen tiedekunta
* Oulun Luonnontieteilijät ry (OLuT)
* Atlas - Oulun yliopiston maantieteen opiskelijat ry (*Maantiede*)
* Blanko ry (*Tietojenkäsittelytieteet*)
* Oulun yliopiston biokemian opiskelijat Histoni ry (*Biokemia*)
* Nikoli, Oulun Yliopiston Geologinen Kerho ry (*Geotieteet*)
* Sigma (*Matemaattiset ja fysikaaliset tieteet*)
* Syntaksis ry (*Biologia*)
* Oulun Yliopiston Kemistit ry Valenssi (*Kemia*)

## Lääketieteellinen tiedekunta
* Oulun lääketieteen tekniikan opiskelijat ry (OLTO) (*Lääketieteen tekniikka*)
* Oulun Hammaslääketieteen kilta ry (*Hammaslääketiede*)
* Oulun Lääketieteellinen Kilta ry (OLK) (*Lääketiede*)
* Terveystieteiden kilta ry (*Hoitotiede*)

## Teknillinen tiedekunta
* Oulun Teekkariyhdistys ry (OTY)
* Oulun Arkkitehtikilta ry (*Arkkitehtuuri*)
* Oulun Yliopiston Koneinsinöörikilta ry (*Konetekniikka*)
* Optiem - Oulun Tuotantotalousteekkarit ry (*Tuotantotalous*)
* Oulun Tietoteekkarit ry (OTiT) (*Tietotekniikka ja informaatioverkostot*)
* Oulun Yliopiston Prosessikilta ry (*Prosessitekniikka*)
* Sähköinsinöörikilta ry (SIK) (*Sähkötekniikka, elektroniikka ja tietoliikennetekniikka)*
* Oulun yliopiston Ympäristörakentajakilta ry (*Ympäristötekniikka ja rakennus- ja yhdyskuntatekniikka*)

## Lakkautetut
* Opela ry (*Luokanopettajat, Kajaani*), opetus päättynyt vuonna 2013
* Oulun Yliopiston Biofyysikot ry (*Biofysiikka*), lakkautettu 11.12.2012

## Lähteet
Bodies

**Bodies** on Robbie Williamsin kahdeksannen studioalbumin, Reality Killed the Video Starin ensimmäinen single ja sen julkaisi EMI 12. lokakuuta 2009. Kappale sai ensiesityksensä 4. syyskuuta 2009 The Chris Moyles Show:ssa BBC Radio 1:llä klo 8:00 aamulla Williamsin kanssa tehdyn haastattelun jälkeen. Se on Williamsin ensimmäinen singlejulkaisu sooloartistina sitten maaliskuussa 2007 julkaistun "She's Madonnan". "Bodies" sijoittui Ison-Britannian singlelistoilla ylimmillään sijalle 2, myyden 89 000 kappaletta ensimmäisen viikon aikana ja saavuttaen parhaimmat ensimmäisen viikon myynnit sitten "Rock DJ:n". Williamsin singlen kuitenkin päihitti 1. sijalle päässyt Alexandra Burken "Bad Boys", joka julkaistiin samana päivänä, mutta saavutti kuitenkin 187 000 kappaleen myynnit samalla viikolla. Singlen taustakuvan on ottanut Julian Broad.

## Raitalista

**International CD Single**

* 1. "Bodies" — 4:04
* 2. "Bodies" (Body Double Remix) — 6:14

**Digital EP**

* 1. "Bodies" — 4:04
* 2. "Bodies" (Body Double Remix) — 6:14
* 3. "Bodies" (Fred Falke Remix) — 6:53
* 4. "Bodies" - Cahill Refix Edit - 3:50

## Sanoitukset

Kappaleen arvoitukselliset sanoitukset, valikoimalla uskonnollisia viittauksia on aiheuttanut paljon spekulointia. Lokakuussa 2010 *Q Magazinen* Williamsille tekemässä haastattelussa Williams sanoi sanoituksien olevan "saatanan siansaksaa", joita hän teki järjettömänä. Hän vielä lisäsi että "Kuka tietää mitä minä yritin? Olin vitun jähmettynyt."

## Musiikkivideo

Kappaleen musiikkivideo kuvattiin Mojaven aavikolla, sen ohjasi hänen työtoverinsa Vaughan Arnell ja videolla esiintyy myös Williamsin sen aikainen tyttöystävä Ayda Field, joka on hänen nykyinen vaimo. Videon ensinäytös oli 9. syyskuuta 2009.

## Listasijoitukset

## Lähteet
Albanialainen elokuva

**Albanialainen elokuva** sai alkunsa vuonna 1947, jolloin Albaniassa kuvattiin ensimmäiset uutiselokuvat. Vuonna 1952 Tiranaan perustettiin Neuvostoliiton tuella Shqipëria e Re (”Uusi Albania”) -elokuvastudio. Samoihin aikoihin maassa alettiin valmistaa dokumenttielokuvia. Sergei Jutkevitš ohjasi vuonna 1954 valmistuneen neuvostoliittolais-albanialaisen yhteistuotannon *Veliki voin Albanii Skanderbeg* (”Albanian suuri soturi Skanderbeg”). Suomessa elokuvaa esitettiin nimellä *[[Kultainen haarniska]]*. Ensimmäinen kokonaan albanialainen näytelmäelokuva oli Kristaq Dhamon ohjaama *Tana* vuonna 1958.

Albanian elokuvatuotanto kehittyi erityisesti vuosina 1975–1990, jolloin maassa tehtiin vuosittain keskimäärin 13 näytelmäelokuvaa. Vuonna 1980 Shqipëria e Re tuotti 40 dokumenttielokuvaa, 26 uutisfilmiä, 14 näytelmäelokuvaa ja 10 animaatiota. Tunnettuja ohjaajia olivat Dhimitër Anagnosti, Viktor Gjika, Piro Milkani ja Esat Musliu. Elokuvissa käynti oli hyvin suosittua. Vuonna 1970 Albaniassa oli 450 elokuvateatteria, joihin myytiin 20 miljoonaa lippua.

Kommunistivallan aikana albanialaisten elokuvien sisältö oli voimakkaan propagandistinen. Niiden keskeisiä aiheita olivat toisen maailmansodan aikainen vastarintaliike sekä sosialistisen yhteiskunnan rakentamiseen liittyvät moraalikysymykset. Nykyperspektiivistä katsoen filmien taiteellinen taso oli usein kyseenalainen, mutta olosuhteet huomioon ottaen maan elokuvateollisuus ylsi merkittäviin saavutuksiin.

Elokuvien tuotanto lakkasi kommunistisen järjestelmän romahdettua 1990-luvun alussa. Uusia elokuvia alettiin valmistaa vasta vuosikymmenen lopulla. Samalla maahan avattiin ensimmäiset nykyaikaiset elokuvateatterit ja Shqipëria e Re nimettiin Kansalliseksi elokuvakeskukseksi (Qendra Kombëtare e Kinematografisë). Tunnettuja albanialaisia nykyohjaajia ovat Gjergj Xhuvani, Albert Minga ja Fatmir Koçi.

## Lähteet

## Aiheesta muualla
* Albanian elokuva-arkiston sivusto , 
* Kansallisen elokuvakeskuksen sivusto
Ruusuprojekti

**Ruusuprojekti** on Pyhärannassa sijaitsevan Santtion kyläseuran projekti, jonka tavoitteena on pyrkiä luomaan ruusuista maisemaa Kolmen ajan rannikko -kehittämisprojektin Vakka-Suomeen ja Rauman seudulle. Tämä tapahtuu istuttamalla teiden varsille, pihoille ja kyliin mahdollisimman paljon pimpinellaruusuja ja muita perinteisiä, vanhanajan kestäviä ruusuja. Santtion kylän oma nimikkoruusu on juhannusruusu (*Rosa pimpinellifolia* 'Plena'). Ensimmäiset ruusut istutettiin kylätalo Mainingin pihaan vuonna 1999.

Projekti sai alkunsa, kun Mainingin pihalle päätettiin hankkia juhannusruusu. Santtioseuran puheenjohtaja Esa Urhonen tutustui ruusujen maailmaan nousiaislaisen puutarhuri Seppo Lundgrenin opastuksella. Monia ruusulajikkeita tutkailtaessa syntyi samalla ajatus ruusuillan järjestämisestä. Ruusuillan puhujaksi saatiin pimpinellaruusuihin erikoistunut Aila Korhonen. Innostavan illan seurauksena syntyi teos *[[Pimpinella kylämaiseman ruusu]]*, jonka julkaisi Santtioseura vuonna 2004. Teoksessa käytettiin apuna Suomen Ruususeuran kirjasena julkaisemia Aila Korhosen tekstejä. Kirjan tekijät ovat Peter Joy, Mirja Kauppila-Laine ja Esa Urhonen.

Santtion kylälle on hankittu myös uusia ruusulajikkeita; hankkeessa on ollut mukana Maatalouden tutkimuskeskus, Turun ruususeura, Suomen Ruususeura ja Hongiston taimisto. Kylätalo Mainingissa pidettiin vuonna 2003 Ruusun päivä -tapahtuma, jossa esiteltiin muun muassa ruusunpensaiden hoitoa. Tuolloin kylällä kasvoi noin 500 ruusupensasta.

## Lähteet

## Kirjallisuutta
*
*

## Aiheesta muualla
* Suomen Ruususeura 
*
Wilhelmus Demarteau

**Wilhelmus Joannes** eli **Guillaume Jean Demarteau** MSF (24. tammikuuta 1917 Horn – 5. joulukuuta 2012) oli alankomaalainen, Indonesiassa toiminut roomalaiskatolinen piispa. Hänet vihittiin papiksi 27. heinäkuuta 1941 ja nimitettiin Bandjarmasinin apostoliseksi vikaariksi sekä Arsinoë in Cypron titulaaripiispaksi 6. tammikuuta 1954. Piispaksi vihkiminen seurasi 5. toukokuuta. Pääkonsekraattorina toimi Georges-Marie-Joseph-Hubert-Ghislain de Jonghe d'Ardoye, jota avustivat Tarcisius Henricus Josephus van Valenberg ja Albert Soegijapranata.

3. tammikuuta 1961 Demarteau sai nimityksen Bandjarmasinin hiippakunnan piispaksi. Hän osallistui Vatikaanin toiseen kirkolliskokoukseen. Hänen aikanaan hänen johtamansa hiippakunta muutti nimensä muotoon Banjarmasin. Hän erosi tehtävistään 6. kesäkuuta 1983.

## Lähteet
Haapasuomusammal

**Haapasuomusammal** (*Radula complanata*) on maksasammallaji suomusammalten heimossa (*Radulaceae*). Sitä esiintyy Maan pohjoispuoliskon lauhkealla ja viileällä vyöhykkeellä. Suomessa haapasuomusammalta esiintyy aivan koko maan alueella. Se on yleinen ja uhanalaisuusluokituksessa elinvoimainen laji (LC).

Haapasuomusammal kasvaa metsähaapojen (*Populus tremula*) ja jalojen lehtipuiden rungoilla, sekä myös kivialustalla.

## Lähteet
* Ulvinen, Tauno, Syrjänen, Kimmo & Anttila, Susanna 2002: Suomen sammalet – levinneisyys, ekologia, uhanalaisuus. .
* Ulvinen, Tauno & Syrjänen, Kimmo: Suomen sammalten levinneisyys eliömaakunnissa 3
Tervaleppäkorpi

**Tervaleppäkorpi** kuuluu Suomen luonnonsuojelulain mukaan suojeltaviin luontotyyppeihin. Tervaleppäkorvessa on tulvien tai lähteiden vuoksi läpi kasvukauden niin märkää, että valtapuulajina siellä on muita Suomen puulajeja paremmin tulvaa sietävä tervaleppä. Tämä ei kuitenkaan yksinään riitä tervaleppäkorven määritelmäksi, vaan biotooppia (luontotyyppiä) on tarkasteltava kokonaisuutena: esimerkiksi melko yleiset järviruokovaltaiset, järvikortevaltaiset ja suursaravaltaiset, tervaleppää kasvavat kosteat alueet eivät ole tervaleppäkorpia. Osa kasvupaikkatyypin tunnistamisessa tärkeistä opaskasveista on lueteltu luonnonsuojeluasetuksen säännöksessä, mikä kuvastaa niiden merkitystä luontotyypin tunnistamisessa.

## Eliöstö
Tervaleppäkorvelle ovat ominaisia vanhat, kookkaat ja usein monirunkoiset tervalepät. Kosteus ja tiheään kasvavan tervalepän varjostus synnyttävät tasaisen, viileän ja kostean pienilmaston. Muita tervaleppäkorven puita voivat olla hieskoivu, harmaaleppä, puumaiset pajut, saarni ja vähäisessä määrin kuusikin. Aluskasvillisuudessa kuivempien mättäiden ja vetisten välikköpintojen vaihtelu on tyypillistä. Pensaina voi kasvaa esimerkiksi tuomea, pihlajaa, paatsamaa ja herukkaa. Mättäillä kasvaa varpujen ja sammalten ohella usein suuria saniaisia, kuten hiirenporrasta ja nevaimarretta. Märemmillä paikoilla kasvaa muun muassa vehkaa, kurjenmiekkaa ja rentukkaa.

Monet sienet ja jäkälät viihtyvät kosteassa korvessa. Linnuista tervaleppäkorvessa voi tavata muun muassa mustapääkertun, satakielen, mustarastaan ja pikkutikan. Tervalepän tyypillinen kääpä on harvinainen lakkakääpä.


File:Alnus glutinosa 010.jpg|Tervaleppä
File:Paproc w lesie.JPG|Hiirenporras
File:Calla palustris2.jpg|Suovehka
File:Sphagnum squarrosum 030112.JPG|Okarahkasammal
File:Ganoderma lucidum 01.jpg|Lakkakääpä
File:Dendrocopos minor.jpg|Pikkutikka


## Suojelu
Vuonna 1997 voimaan tulleen luonnonsuojelulain määritelmän täyttäviä tervaleppäkorpia on koko maassa yhteensä vain muutamia satoja hehtaareja. Suurin osa niistä on pieniä, enintään muutaman hehtaarin laajuisia. Esimerkiksi Helsingin suojeltavien luontotyyppien kartoituksessa kesinä 1998 ja 1999 löytyi ainoastaan yksi, Vallisaaresta. Laajimmat ja edustavimmat esiintymät sisältyvät valtakunnallisiin suojeluohjelmiin.

Tervaleppäkorvet ovat erityisesti sienten, jäkälien ja monien eläinlajien elinympäristöinä tärkeitä. Tervaleppäkorvet ovat arkoja vesitalouden muutoksille, joten niitä uhkaa ennen muuta ojittaminen, rakentaminen ja vesistöjen säätely. Luontotyypin harvinaistumiseen on metsäojituksilla ollut suuri merkitys. Suurin osa Suomen tervaleppäkorvista sijaitsee Pori–Parikkala-linjan eteläpuolella.

## Lähteet

## Aiheesta muualla
*
Lakeuksien lukko (elokuva)

**Lakeuksien lukko** on Matti Kassilan ohjaama elokuva vuodelta 1951, hänen neljäs ohjaustyönsä. Elokuva perustuu Artturi Leinosen romaaniin *[[Lakeuksien lukko (romaani)|Lakeuksien lukko]]* (1920). Elokuvaa on luonnehdittu Romeo ja Julia -mukaelmaksi, jossa vastakkain ovat kartanonherra ja talonpoika.

## Juoni

Leinosen romaanin keskeisten henkilöiden esikuvat ovat todellisuudesta, Pohjanmaalta, maanviljelysneuvos Gustaf August Wasastjerna ja Jouppilan tilan isäntä, ajankohta on 1859. Isäntä ei suostu myymään maata patruunalle, ja he katsovat pahalla silmällä, kun heidän lapsensa löytävät toisensa.

## Näyttelijät

## Arviot

Aikalaisarvioissa Kassilan ohjaustyö sai pääasiassa kiitosta. Erityistä huomiota keräsi näyttelijä Aku Korhonen: hän on ”se, jonka harteilla koko filmi oikeastaan kestääkin” (Paula Talaskivi, *Helsingin Sanomat*), joskin hänen näyttelijäntyönsä saa muun muassa Eugen Terttulalta (*Suomen Sosialidemokraatti*) myös arvion ”teatraalinen”. Myös Matti Oraviston osasuoritus sai myönteistä huomiota. Erityistä kiitosta sai Pentti Unhon kuvaustyö, jonka varaan *Hufvudstadsbladetin* Hans Kutterin mielestä koko elokuva asettuu. Kassila sai itse muokata käsikirjoitusta, minkä on katsottu vaikuttaneen elokuvaan myönteisesti.

## Lähteet
Pikkuraippasammal

**Pikkuraippasammal** (*Anastrophyllum minutum*) on maksasammallaji korvasammalten heimossa (*Jungermanniaceae*). Se on laajasti levinnyt laji, jota esiintyy Maan pohjoispuoliskolla ja Etelä-Afrikassa. Suomessa pikkuraippasammalta esiintyy aivan koko maan alueella. Se on yleinen ja uhanalaisuusluokituksessa elinvoimainen laji (LC).

Pikkuraippasammal kasvaa karuilla silikaattikallioilla, harvoin lahopuulla tai tuntureilla maalla.

## Lähteet
* Ulvinen, Tauno, Syrjänen, Kimmo & Anttila, Susanna 2002: Suomen sammalet – levinneisyys, ekologia, uhanalaisuus. .
* Ulvinen, Tauno & Syrjänen, Kimmo: Suomen sammalten levinneisyys eliömaakunnissa 3
Fernando del Valle

**Fernando del Valle** (ent. Brian Skinner, s. 28. helmikuuta 1964) on yhdysvaltalainen oopperalaulaja, äänialaltaan on tenori.

Del Valle vaihtoi sukunimensä kunnioittaakseen isoisäänsä Fernando Meléndez del Vallea, joka oli myös tenori. Hän on vuonna 1876 El Salvadorin presidenttinä toimineen Andrés del Valle pojanpojanpoika ja eversti José María San Martínin (El Salvadorin presidentti vuosina 1854–1856 ja Santa Teclan kaupungin perustaja) jälkeläinen.

Del Valle syntyi Louisianan New Orleansissa. Hän valmistui Tulanen yliopistosta sekä Southern Methodist Universitystä, joka sijaitsee Texasin Dallasissa. Hän opiskeli myös San Franciscon oopperan Merola Opera Programissa vuosina 1992 ja 1993. Myöhemmin hän voitti Chicagon Bel Canto -kilpailun ja muutti Italiaan, missä hän opiskeli Carlo Bergonzin, Thomas Haywardin ja Elena Nikolaidin johdolla.

Del Valle debytoi oopperassa seitsemäntoista ikäisenä vuonna 1981 ja lauloi seuraavana vuonna Bachin Matteus-passion tenorisolistina New Orleansissa. Hän jatkoi uraansa konserttitenorina laulaen muun muassa Beethovenin *[[Missa Solemnis (Beethoven)|Missa Solemnisin]]* sekä Verdin, Brittenin ja Lloyd Webberin Requiemien solistina. Euroopan-debyytti oli vuonna 1995 Beethovenin 9. sinfoniassa Orchestra Sinfonica di Milano Giuseppe Verdin kanssa, ja pian hän lauloi oopperarooleja italialaisissa oopperataloissa. Hän debytoi 1998 menestyksekkäästi Saksassa ja Wexford Festivalilla Irlannissa. Vuodesta 1999 lähtien del Valle on esiintynyt ympäri maailmaa. Muutaman vuoden ajan hän oli kiinnitettynä Staatstheater Darmstadtin tenoriksi.

Vuonna 2003 Ricarda Jacobi maalasi hänen muotokuvansa. Vuonna 2004 El Salvadorin entinen Yhdysvaltain-suurlähettiläs Ernesto Rivas-Gallont kutsui del Vallen laulamaan kaksi konserttia Santa Teclan kaupungin 150-vuotisjuhlan kunniaksi. Hartaana katolisena del Valle pyysi, että ensimmäinen konsertti pidettäisiin 23. syyskuuta, pyhän Theklan juhlapäivänä.

## Levytykset
* Antonín Dvořák: Stabat Mater, op. 58, Akademischer Chor Zuerich, Universitaetsorchester Innsbruck, joulukuu 2010
* Elgar: *[[The Dream of Gerontius]], [[Sydney Philharmonia Choirs]], äänitetty konsertissa [[Sydney]]n oopperatalossa 13.6.2010
* [[Ludwig van Beethoven|Beethoven]]: 9. sinfonia, Orchestra Sinfonica di Roma, La Vecchia, ASIN: B003916FH6 (Allegro)
* [[Antônio Carlos Gomes]]: [[Salvator Rosa (ooppera)|Salvator Rosa]], Patrick Shelly, Dorset Opera ja Musicians Union of Great Britain, ASIN:B000G16FG6
* "Fernando del Valle" aarioita, Eraldo Salmieri The New Symphony Orchestra of [[Sofia]] tuottaja: Michael A. Skinner, ASIN: B00004RKGZ
* "Magna res est amor", Martin Sander, urut, ASIN: B00008ZAZD
* [[Giuseppe Verdi|Verdi]]: *Requiem'', John Nelson ja Staatsphilharmonie Rheinland-Pfalz, ASIN: B00IT6SHTA (Naxos)

## Lähteet

## Aiheesta muualla
*Fernando del Valle: The Official Web Site
Superoksididismutaasi

**Superoksididismutaasi** eli **SOD** on entsyymi, joka katalysoi superoksidi-ionien disproportioitumista vetyperoksidiksi ja hapeksi. Superoksididismutaasi on tärkeä antioksidantti useissa soluissa ja sitä esiintyy lähes kaikissa esitumallisissa ja aitotumaisissa. Superoksididismutaasin EC-numero on EC 1.15.1.1.

## Rakenne ja toiminta
Superoksidisdismutaasia esiintyy lähes kaikissa eliöissä. Aito- ja esitumaisten superoksididismutaasit poikkeavat toisistaan kofaktorina toimivien metallikationien suhteen. Aitotumaisilla eliöillä superoksididismutaasi vaatii yleensä toimiakseen sekä kupari- että sinkki-ionin, kun esitumaisilla kofaktorina on tyypillisesti rauta- tai mangaani-ioni. Eräillä *[[Streptomyces]]*-suvun bakteereilla kofaktorina toimii nikkeli-ioni.

Useimmilla aitotumaisilla superdismutaasista on kaksi muunnosta: superoksididismutaasi 1 ja superoksididismutaasi 2. Superoksididismutaasi 1 esiintyy sytoplasmassa ja on rakenteeltaan dimeeri ja siihen sitoutuvat sinkki- ja kupari-ionit. Superoksididismutaasi 2 on mitokondrioissa esiintyvä muoto, joka on rakenteeltaan tetrameeri ja sitoutunut mangaani-ioneihin. Nisäkkäillä on myös superoksididismutaasi 3, joka on superoksididismutaasi 2:n tavoin tetrameeri, mutta jonka rakenteeseen on sitoutunut kupari -ja sinkki-ioneja. Superoksididismutaasi 3 esiintyy soluväliaineessa.

Superoksididismutaasi hajottaa superoksidi-ionin kahdessa vaiheessa. Ensimmäisessä vaiheessa superoksidi-ioni muodostaa entsyymin ja entsyymiin sitoutuneen siirtymämetallikationin kanssa kompleksin ja hapettuu hapeksi. Tällöin metallikationi pelkistyy. Kupari pelkistyy hapetusluvulta +II hapetusluvulle +I ja mangaani tai rauta pelkistyy hapetusluvulta +III hapetusluvulle +II. Superoksidi-ioni kykenee hapettamaan metallikationit niiden alkuperäiselle hapetusluvulle pelkistyen itse vetyperoksidiksi. Superoksididismutaasin toimintaa voidaan kuvata seuraavilla reaktioyhtälöillä.
:M(n+1)+-SOD + O2- → Mn+-SOD + O2
:Mn+-SOD + O2-; + 2H+ → M(n+1)+-SOD + H2O2.

Superoksididismutaasia inhiboi muun muassa syanidi-ioni.

## Lähteet
De la Chapelle

**De la Chapelle** [döla ʃa'pell] on alkujaan ranskalaistaustainen aatelissuku, joka on edustettuna Suomen aatelissa vapaaherrallisena sukuna.

Suku on alkujaan ranskalainen sotilassuku. Sen pohjoismaisen haaran varhaisin tunnettu esi-isä on everstiluutnantti Adam Richard de la Chapelle (k. 1636), joka tuli Ranskasta Ruotsin palvelukseen vuonna 1611 ja toimi palkkasotilaiden komentajana. Hänen neljä upseeripoikaansa naturalisoitiin Ruotsin aateliin vuonna 1653 ja suku merkittiin seuraavana vuonna Ruotsin ritarihuoneelle aatelisena sukuna numero 584. Suku jatkui vain yhdestä pojasta, everstiluutnantti Julius Richard de la Chapellesta (1625–1672). Suku asettui 1780-luvulla Suomeen ja introdusoitiin Suomen ritarihuoneelle sen järjestäytymisen yhteydessä vuonna 1818 aatelisena sukuna numero 47. Ruotsissa suku sammui vuonna 1823.

Senaattori Albrecht Fredrik Richard de la Chapelle korotettiin Suomessa vuonna 1856 vapaaherraksi ja introdusoitiin seuraavana vuonna vapaaherrallisena sukuna numero 39. Hän otti suvun tunnuslauseeksi latinankielisen *Legibus colendis* (”varjele lakeja”). Hänen jälkeläisistään versoi merkittävä virkamiessuku ja sotilastraditio jäi suvussa syrjään. Hänen yksi poikansa, yksi tyttärenpoikansa ja kaksi vävyään kohosivat myös senaattoreiksi. De la Chapellejen asema merkittävänä virkamiessukuna hiipui kuitenkin jo 1900-luvulle tultaessa. Pelkästään aatelinen sukuhaara sammui Suomessa vuonna 1862, jolloin vain vapaaherrallinen haara jäi jäljelle.

## Suvun suomalaisia jäseniä
*Albrecht Fredrik Richard de la Chapelle (1785–1859), senaatin oikeusosaston jäsen
*Frans Richard de la Chapelle (1818–1871), vapaaherra, senaattori ja valtiopäivämies, A. F. R. de la Chapellen poika
*Karl Viktor de la Chapelle (1821–1893), juristi ja valtiopäivämies, A. F. R. de la Chapellen poika
*Claes Leonard de la Chapelle (1833–1908), juristi, valtiopäivämies ja hovioikeudenneuvos, A. F. R. de la Chapellen poika
*Ellan de la Chapelle (1857–1921), vapaaherratar, taiteilija Albert Edelfeltin puoliso
*Richard Casimir de la Chapelle (1862–1916), tulitikkutehtailija
*Axel de la Chapelle (1866–1949), juristi ja virka- ja valtiopäivämies
*Carl Osvald de la Chapelle (1868–1921), asianajaja, virka- ja valtiopäivämies, Frans Richard de la Chapellen poika
*Knut de la Chapelle (1888–1934), tulitikkutehtailija, Richard Casimir de la Chapellen poika
*Albert Henrik de la Chapelle (1871–1932), lääkäri ja hedelmänviljelijä  
*Albert de la Chapelle (1933–2020), syöpätutkija, lääkäri, professori, akateemikko ja vapaaherra
*Henrik de la Chapelle (s. 1955), liikemies, Scanhorsen ja Jokereiden suuromistaja

## Ranskalaisia
* Georges de la Chapelle (1868–1923), tennispelaaja

## Lähteet
501 (artisti)

**501** (oikealta nimeltään **Jussi Leväsalmi**) on suomalainen elektronisen musiikin tuottaja ja DJ. 501 aloitti musiikin harrastamisen vuonna 1993, kun hän sai joululahjaksi kitaran. Hänen harrastuksensa jatkui aina vuoteen 2005 asti, jonka jälkeen hän ryhtyi elektronisen musiikin tuottajaksi. Vuosina 2003–2008 hänet tunnettiin IDM-tuottajana nimellä Contour. Vuodesta 2008 lähtien, hänet on tunnettu dubstep-tuottajana nimellä 501.

## Diskografia

### Extended Play -levyt
* The 501 (2010)
* Escaping Monday (2011)
* Smash (2012)
* Beat The System (2013)
* Crystallize (2014)
*Infinity (2015)

### Singlet
* "Dangerous" / "Special Request" (2009)
* "Favourite Sin" / "Daytripper" (2009)
* "Rise The Temperature" / "Insanity" (2009)
* "Solitaire" / "Incognito" / "Beginning of The End" (2010)
* "The Eyes Never Lie" / "Downplay" (2010)
* "Beast Within" (2010)
* "Short Circuit" (2010)
* "Rise & Fall" / "Ultraviolet" (2010)
* "Strings Attached" / "Smoke And Mirrors" (2011)
* "Gist" / "Borderline" (2011)
* "Headrush" (feat. Belle Humble) / "Falling Skies" (2012)

### Muut kappaleet
* "Circle of Fire" (julkaistiin Shiva Soundsystem Recordingsin Phasmatis In Machina -albumilla) (2009)
* "White Lies" (julkaistiin Live Beyondin Dubstep Dubplates Volume 1 -albumilla) (2011)
* "My Favourite Sin" (julkaistiin Live Beyondin Dubstep Dubplates Volume 1 -albumilla) (2011)
* "Grindhouse" (julkaistiin Circus Recordsin Mr. Mongoose's Fantastic Weekend EP:llä) (2012)
* "Talk To Me" (julkaistiin Never Say Die Recordsin Spectrasonic: Volume 1 EP:llä) (2012)
* "The Final Cut" (julkaistiin Never Say Die Recordsin Never Say Die Vol. 2 -albumilla) (2013)

### Remixit
* Twisted & Redemption - Il Dire (501 Remix) (2009)
* Numan - 7th Key (501 Remix) (2009)
* Reset! - If We Try (501 Remix) (2010)
* Kid Kenobi & MC Shureshock - Safe Sound (501 Remix) (2010)
* Minuit - Daddy-O (501 Remix) (2010)
* The Subdivision - Open Your Eyes (501 Remix) (2011)
* Zedd - Shave It (501 Remix) (2011)
* L.A.O.S. - Hush Now (501 Remix) (2012)
* Nelly Furtado - Big Hoops (Bigger The Better) (501 Remix) (2012)
* Drumsound & Bassline Smith feat. Tom Cane - Through The Night (501 Remix) (2012)
* Fabio Lendrum - Out The Water (501 Remix) (2012)
* Dodge & Fuski - Got 2 Come Together (501 Remix) (2013)
* Protohype feat. Alina Renae - Fly (501 Remix) (2013)
* Koobra - Something Real (501 Remix) (2013)
* Diamond Eyes - Nightlife (501 Remix) (2014)
*Barely Alive - WEDABE$ (501 Remix)

## Lähteet

## Aiheesta muualla
* 501 Facebook -sivustolla
* 501 Twitter -sivustolla
* 
* 501 Beatport -sivustolla
* 501 SoundCloud -sivustolla
Frans Richard de la Chapelle

**Frans Richard de la Chapelle** (28. syyskuuta 1818 Turku – 21. maaliskuuta 1871 Helsinki) oli suomalainen vapaaherra, valtiopäivämies, senaattori senaatin oikeusosastolla ja prokuraattori.

Frans Richard de la Chapellen vanhemmat olivat senaattori, vapaaherra Albrecht Fredrik Richard de la Chapelle ja Anna Charlotta Sacklén ja puolisot vuodesta 1850 Sofia Gustava Hedvig Lovisa de Geer (k. 1857) ja vuodesta 1861 Alina Emilia Toll (k. 1894). De la Chapelle tuli ylioppilaaksi 1835 ja suoritti tuomarintutkinnon 1839. Hän suoritti myös kameraalitutkinnon. Varatuomarin arvon de la Chapelle sai 1841. Hän oli 1841 senaatin talousosaston ylimääräinen kamarikirjuri ja kenraalikuvernöörinkanslian ylimääräinen kopisti, samoin kuin Turun hovioikeuden ylimääräinen notaari. Senaatin kansliatoimituskunnan kopisti hän oli 1842, oikeusosaston kopisti 1845, kanslisti 1851, protokollasihteeri 1855 ja esittelijäsihteeri 1861. Vapaaherra de la Chapellesta tuli isänsä kanssa 1856. Hän oli Turun hovioikeuden apujäsen 1856–1857, senaattori oikeusosastolla 1868 ja senaatin prokuraattori 1870. De la Chapelle oli aatelissäädyssä valtiopäivämies 1863–64 ja 1867.

Asianajaja, virka- ja valtiopäivämies Carl Osvald de la Chapelle oli Frans Richard de la Chapellen poika toisesta avioliitosta.

## Lähteet
Albrecht Fredrik Richard de la Chapelle

**Albrecht Fredrik Richard de la Chapelle** (15. tammikuuta 1785 Bromarv – 28. tammikuuta 1859 Helsinki) oli suomalainen vapaaherra, juristi, valtiopäivämies ja senaattori. 

## Henkilöhistoria
De la Chapellen vanhemmat olivat tilanomistaja, luutnantti Fredrik de la Chapelle ja Katarina Charlotta Hageman ja puoliso vuodesta 1816 Anna Charlotta Sacklén (k. 1874). De la Chapelle oli ylioppilas Uppsalassa 1796 ja Turussa 1798. Hän suoritti tuomarintutkinnon 1803 ja sai molempien oikeuksien kunniatohtorin arvon 1840.  De la Chapelle tuli Turun hovioikeuden ylimääräiseksi notaariksi 1805 ja hallituskonseljin eli senaatin oikeusosaston kanslistiksi 1809, protokollasihteeriksi 1811 ja esittelijäsihteeriksi 1816. Senaatin oikeusosaston jäsen hän oli 1822–1856 ja samalla Vaasan laamannikunnan laamanni 1836–1859. De la Chapelle sai valtioneuvoksen arvon 1830 ja todellisen valtioneuvoksen arvon 1837. Vapaaherra hänestä tuli 1856. Hän omisti Lindön kartanon Tenholassa. De la Chapelle oli valtiopäivämies Porvoon valtiopäivillä 1809. Vuosina 1842–1847 hän oli puheenjohtajana komiteassa, joka tutki  Venäjän mallin mukaan tehtyä Suomen lakien kodifioimisehdotusta. Hänen ansiostaan ehdotus hylättiin.

Albrecht Fredrik Richard de la Chapellen poikia olivat senaattori Frans Richard de la Chapelle ja juristi, valtiopäivämies Claes Leonard de la Chapelle.

## Muistelmat
* *Underrättelser för mina Barn*, (säilynyt käsikirjoituksena)

## Lähteet
Videopelivuosi 2013

__NOTOC__
**Videopelivuosi 2013** käsittelee vuoden 2013 aikana julkaistuja videopelejä ja videopelimaailman merkittäviä tapahtumia.

## Tapahtumia
;Maaliskuu
:5. maaliskuuta - British Academy Games Awards
;Kesäkuu
:11.–13. kesäkuuta – E3 2013 järjestettiin Los Angelesissa.
;Elokuu
: 21. - 25. elokuuta - Gamescom
;Joulukuu
:7. joulukuuta - Spike Video Game Awards järjestetään viimeisen kerran, nimellä **VGX**

## Laitteistojulkaisuja
* PlayStation 4
* Xbox One

## Videopelijulkaisuja

### Tammikuu
: 15. tammikuuta – **' <small>(PS3, X360)</small>
: 31. tammikuuta – ''[[Antichamber]]'' <small>(Win)</small>

=== Helmikuu ===
: 8. helmikuuta – ''[[Dead Space 3]]'' <small>(Win, PS3, X360)</small>
: 21. helmikuuta - ''[[Crysis 3]]'' <small>(Win, X360, PS3)</small>

=== Maaliskuu ===
: 5. maaliskuuta – ''[[Tomb Raider (vuoden 2013 videopeli)|Tomb Raider]]'' <small>(PS3, X360, Win)</small>
: 7. maaliskuuta – ''[[SimCity (vuoden 2013 videopeli)|SimCity]]'' <small>(Win, Mac)</small>
: 26. maaliskuuta – ''[[BioShock Infinite]]'' <small>(PS3, X360, Win)</small>
: 27. maaliskuuta – ''[[Sly Cooper: Thieves in Time]]'' <small>(PS3, PSV)</small>

=== Kesäkuu ===
: 3. kesäkuuta – ''[[Remember Me (videopeli)|Remember Me]]'' <small>(PC, PS3, X360)</small>
: 14. kesäkuuta – ''[[The Last of Us]]'' <small>(PS3)</small>
: 21. kesäkuuta  – ''[[MotoGP 13]]'' <small>(PS3, X360, Win)</small>

=== Elokuu ===
: 20. elokuuta - ''[[Tom Clancy’s Splinter Cell: Blacklist]]'' <small>(Win, PS3, X360, WiiU)</small>

=== Syyskuu ===
: 10. syyskuuta – ''[[NHL 14]]'' <small>(PS3, X360)</small>
: 17. syyskuuta – ''[[Grand Theft Auto V]]'' <small>(PS3, X360)</small>
: 24. syyskuuta – ''[[FIFA 14]]'' <small>(PS3, PSV, X360, Win)</small>
: 26. syyskuuta – ''[[Shadow Warrior (vuoden 2013 videopeli)|Shadow Warrior]]'' <small>(Lin, Mac, PS4, Win, XOne)</small>

=== Lokakuu ===
: 4. lokakuuta – ''[[F1 2013]]'' <small>(Win, PS3, X360)</small>
: 8. lokakuuta – **' (PS3)
: 12. lokakuuta – *[[Pokémon X ja Y]]* (3DS)
: 13. lokakuuta - **' <small>(3DS, PS3, Wii, Wii U, X360)</small>
: 18. lokakuuta – ''[[Sonic Lost World]]'' <small>(WiiU, 3DS)</small>
: 25. lokakuuta – **' (Win, PS3, X360, WiiU)
: 29. lokakuuta – *[[Battlefield 4]]* (Win, PS3, PS4, X360)
: 29. lokakuuta – *[[Assassin’s Creed IV: Black Flag]]* (Win, PS3, PS4, X360, WiiU)

### Marraskuu
: 5. marraskuuta – *[[Call of Duty: Ghosts]]*
: 13. marraskuuta - **'
: 15. marraskuuta - ''[[Resogun]]''

=== Joulukuu ===
:4. joulukuuta - ''[[Starbound]]'' <small>(Win, OS X, Linux).</small>
:6. joulukuuta &ndash; ''[[Bravely Default]]'' <small>(3DS)</small>

=== Muut varmistetut pelit ===
:2013 - **' (Win, Mac, Lin)
:2013 - *[[Arma 3]]* (Win)
:2013 - *[[Lightning Returns: Final Fantasy XIII]]* (PS3, X360)
:2013 - *[[Zeno Clash 2]]* (PS3, X360, Win)

## Palkinnot
### [[DICE Awards]]
* *[[Journey (videopeli)|Journey]]* - Vuoden peli

### [[Game Developers Choice Awards]]
* *[[Journey (videopeli)|Journey]]* - Vuoden Peli (Game of the Year)

### [[Golden Joystick Awards]]
* *[[Grand Theft Auto V]]* – Game of the Year

### [[Spike Video Game Awards|VGX]]
* *[[Grand Theft Auto V]]* - Game of the Year

## Lähteet
Alexander von Daehn

**Alexander Leonard von Daehn** (20. toukokuuta 1821 Sippola – 27. huhtikuuta 1894 Helsinki) oli suomalainen valtiopäivämies, kapteeni ja maanviljelysneuvos, joka omisti Sippolan kartanon ja harjoitti siellä nykyaikaista maataloutta.

Von Daehn suoritti Haminan kadettikoulun vuosina 1836–1841, mutta erosi sotapalveluksesta vuonna 1853. Sippolassa hän muun muassa aloitti emmentaljuuston valmistuksen 1856. Maatalouden ohella tilalla harjoitettiin teollista toimintaa, mistä merkittävin yritys oli 1858 perustettu Saveron lasitehdas. Von Daehn oli aatelissäädyssä sukunsa edustaja valtiopäivillä 1863–1864, 1867, 1872, 1877–1878 ja 1882. Hän sai maanviljelysneuvoksen arvonimen vuonna 1861.

Alexander von Daehnin veli oli ministerivaltiosihteeri Woldemar von Daehn, joka peri häneltä Sippolan kartanon.

## Lähteet
Albert Henrik de la Chapelle

**Albert Henrik de la Chapelle** (23. helmikuuta 1871 Helsinki – 15. joulukuuta 1932 Helsinki) oli Marian sairaalan lastenosaston ylilääkäri.

De la Chapellen vanhemmat olivat esittelijäsihteeri, vapaaherra Axel Fredrik de la Chapelle ja Armida Helena Antell ja puoliso vuodesta 1898 Ilma Maria Skog. De la Chapelle tuli ylioppilaaksi 1892, valmistui lääketieteen kandidaatiksi 1894, lääketieteen lisensiaatiksi 1899 sekä väitteli lääketieteen ja kirurgina tohtoriksi 1907. De la Chapelle oli Helsingin yliopiston pediatriikan dosentti 1909–1922. Helsingin kaupungin bakteriologisen laboratorion osastonjohtajana hän toimi 1907–1930 ja Marian sairaalan lastenosaston lääkärinä 1914–1932. Hän toimi myös yksityisenä lastenlääkärinä. De la Chapelle oli myös tunnettu hedelmänviljelijä, joka perusti Tenholaan Lindön puutarhan.

De la Chapelle oli aatelissäädyssä edustajana valtiopäivillä 1897 ja 1899. Helsingin kaupunginvaltuuston jäsenenä hän oli 1915–1918. De la Chapelle oli Uusmaalaisen osakunnan kuraattorina ja vaikutti merkittävällä tavalla osakuntatalon rakentamiseen. Hän kuului jäsenenä siihen komiteaan, joka valmisteli suurta adressia helmikuun manifestin jälkeen ja hän oli mukana 1900-luvun alussa myös muissa venäläistettämisen vastustustoimissa. 

Albert de la Chapellen pojanpoika oli geneetikko Albert de la Chapelle. 

## Lähteet
Suomi NPP

**Suomi National Polar-orbiting Partnership** eli **Suomi NPP** on Nasan, Yhdysvaltain puolustusministeriön ja Yhdysvaltain liittovaltion sää- ja valtamerentutkimusorganisaation NOAA:n (United States National Oceanic and Atmospheric Administration, suomeksi 'Yhdysvaltain kansallinen valtameri- ja ilmakehähallinto.') sääsatelliitti, joka laukaistiin 28. lokakuuta 2011 maata kiertävälle radalle, ja on yhä toiminnassa. Sen koko nimi tarkoittaa (Yhdysvaltain) kansallista, (eri viranomaistahojen) yhteistyöllä tehtyä, (maapallon) navan yli kiertävää (satelliittia), ja nimi "Suomi" tulee suomalaistaustaisen säätieteilijän Verner E. Suomen nimestä.

Satelliitti laukaistiin Yhdysvaltain ilmavoimien lentotukikohdasta Vandenberg Air Force Basesta, Kaliforniasta.

Teknologialtaan Suomi NPP edustaa uutta sukupolvea tai siirtymävaihetta uuteen sukupolveen. Vielä kehittyneempien satelliittien on tarkoitus seurata sitä tulevina vuosina.

## Lähteet
* latimesblogs.latimes.com/technology/2012/01/nasa-super-hi-res-earth.html

## Aiheesta muualla
* 
* 
*
Ernst Dahlström

**Ernst Abraham Dahlström** (26. maaliskuuta 1846 Turku – 16. tammikuuta 1924 Turku) oli suomalainen lahjoittaja ja liike- ja valtiopäivämies. Hänelle myönnettiin kauppaneuvoksen arvonimi 1894. 

Ernst Dahlström oli Carl Magnus Dahlströmin poika. Yhdessä veljensä Magnus Dahlströmin kanssa hän lahjoitti varat Turun taidemuseon rakennukseen, joka valmistui 1904. Dahlström testamenttasi myös kotinsa Åbo Akademille ja nykyään Juridicumina tunnetussa rakennuksessa toimii Donner-instituutti. 

Dahlström oli porvarissäädyssä Turun edustaja valtiopäivillä 1885, 1888, 1891, 1897, 1899 ja 1904–1905. 

Maanviljelysneuvos Erik Dahlström oli Ernst Dahlströmin ja Rosina Sofia Julinin poika.

## Lähteet
Magnus Dahlström

**Robert Magnus Dahlström** (11. huhtikuuta 1859 Turku – 5. maaliskuuta 1924 Turku) oli turkulainen kauppaneuvos (1909), liikemies ja lahjoittaja. Hän oli Carl Magnus Dahlströmin poika. Yhdessä veljensä Ernst Dahlströmin kanssa hän lahjoitti varat Turun taidemuseon rakennukseen, joka valmistui 1904. 

Lapseton Magnus ja Ellen Dahlströmin pariskunta määräsi jälkisäädöksessään pääosan omaisuudestaan Åbo Akademin säätiölle, Turun taideyhdistykselle ja Åbo Svenska Teaterille. 

## Lähteet
Per Åslund

**Per Åslund** (s. 21. elokuuta 1986 Kil, Ruotsi) on ruotsalainen jääkiekkoilija, joka pelaa SHL-joukkue Färjestad BK:ssa. Hän on pelipaikaltaan vasen laitahyökkääjä, mutta osaa pelata myös keskellä. Åslundia on luonnehdittu pelityyliltään moderniksi kahden suunnan hyökkääjäksi.

## Ura
### Seuraura
Åslund on Kils AIK:n kasvatti. Hän pelasi seurassa ensimmäiset miesten pelinsä jo 15-vuotiaana Ruotsin II-divisioonassa kaudella 2001–2002. Kaudeksi 2002–2003 Åslund siirtyi Färjestad BK:n J18-joukkueeseen. Kahden siellä pelatun kauden jälkeen hän siirtyi kaudeksi 2004–2005 Ruotsin I-divisioonan Skåre BK:hon. Seuraavasta kaudesta 2005–2006 Åslund pelasi ison osan myös sarjatasoa ylempänä Allsvenskanin IFK Arboga IK:ssa.

Kaudella 2006–2007 Åslund teki Elitserien-debyyttinsä Färjestadissa, missä tulokaskausi toi 34 runkosarjaottelussa tehot 1+4=5 ja viidessä playoff-ottelussa yhden syöttöpisteen. Hän edusti joukkuetta myös kahden ottelun verran Euroopan seurajoukkueiden mestaruusturnauksessa. Åslund pelasi kauden aikana myös 11 ottelua Skåressa. Kahtena seuraavana kautena hän teki Elitserienin runkosarjassa 15 tehopistettä, mutta kevään 2009 pudotuspeleissä Åslund oli yllättäen Färjestadin paras pistemies tehoilla 4+8=12. Hän voitti kauden päätteeksi Ruotsin-mestaruuden. Toukokuussa 2009 Åslund teki kaksivuotisen jatkosopimuksen joukkueen kanssa.

Åslund oli kaudella 2009–2010 tehoilla 17+15=32 Färjestadin paras maalintekijä ja toiseksi paras pistemies. Kauden 2010–2011 päätteeksi hän voitti Ruotsin-mestaruuden. Huhtikuussa 2011 Åslund teki vuoden mittaisen jatkosopimuksen joukkueen kanssa. Toukokuussa 2012 hän jatkoi sitä kevääseen 2015 saakka.

Kaudella 2012–2013 Åslund teki Elitserienin yhden kauden piste-ennätyksensä tehoilla 19+20=39, joilla hän oli Färjestadin paras maalintekijä Marcus Paulssonin kanssa sekä toiseksi paras pistemies Chris Leen jälkeen. Kaudella 2013–2014 Åslund oli joukkueen kolmanneksi paras pistemies tehoilla 10+17=27. Hän voitti päätteeksi SHL-hopeaa. Kaudella 2014–2015 Åslund oli Färjestadin toiseksi paras pistemies Milan Gulašin jälkeen tehoilla 16+19=35. Hän voitti myös joukkueen sisäisen tehotilaston lukemalla +13. Åslund siirtyi kaudeksi 2015–2016 Saksan DEL-liigan Kölner Haieen, josta hän palasi kaudeksi 2016–2017 taas kaksivuotisella sopimuksella Färjestadiin. Maaliskuussa 2018 Åslund teki joukkueen kanssa kaksivuotisen jatkosopimuksen.

### Maajoukkueura
Åslund on pelannut Ruotsin A-maajoukkueessa 25 ottelua tehopistein 2+3=5. Hän teki A-maajoukkuedebyyttinsä Channel One Cupin 13. joulukuuta 2007 Prahassa pelatussa avausottelussa Tšekkiä vastaan. Åslund merkittiin Ruotsin kakkosketjuun Niklas Perssonin ja Andreas Jämtinin viereen. Hän avasi maalitilinsä A-maajoukkueessa heti kahdella osumalla KAJOTbet Hockey Gamesissa 31. elokuuta 2013 Pardubicessa Tšekkiä vastaan. Åslundin molemmat maalit syntyivät ylivoimalla.

## Tilastot

## Lähteet
*
*
*

### Viitteet
Johan De la Gardie

**Johan Pontusson De la Gardie** (1582–1640) oli ruotsalainen käskynhaltija. Hän oli Turun linnan ja läänin käskynhaltijana vuosina 1611–1626 ja samaan aikaan vuodesta 1616 Hämeen läänin käskynhaltijana. Viron maaherra hän oli 1626–1630, Uplannin maaherra sen jälkeen ja vuodesta 1632 Tukholman ylikäskynhaltija. Vuonna 1633 hänestä tuli valtaneuvos ja 1634 Svean hovioikeuden jäsen.

Hänen isänsä oli Pontus De la Gardie. ja äitinsä Sofia Gyllenhielm, Juhana III tytär. Jakob De la Gardie oli hänen nuorempi veljensä.

## Elämä

De la Gardie jäi orvoksi vain kolmevuotiaana ja varttui Turun linnassa linnanvouti Lars Hordeelin luona. Hordeelin puoliso oli De la Gardien isoäiti Kaarina Hannuntytär. Noin kymmenvuotiaana Johan ja hänen veljensä Jacob De la Gardie lähetettiin Juhana III:n hoviin. Vain muutamia vuosia myöhemmin Johan De la Gardie sai oman vapaaherraläänityksen Uplannista. 1580-luvun lopulla De la Gardie peri Köyliön kartanon ja useita muita tiloja Satakunnassa. Hän olikin lopulta koko Satakunnan verovuokraaja vuosina 1619–1620. Hänen omistuksessa oli muun muassa myös vuosuina 1631-1640 Turun Hirvensalossa edelleen sijaitseva säterivapautta nauttinut rälssitila Friskalan kartano.  

Johan De la Gardie hoiti useita arvovaltaisia tehtäviä: hän ehti toimia muun muassa Turun käskynhaltijana, Tallinnan käskynhaltijana sekä Tukholman ylikäskynhaltijana. Vuodesta 1633 lähtien hän toimi valtaneuvoksena ja valtakunnankansleri Axel Oxenstiernan kannattajana. 

De la Gardie oli kahdesti naimisissa. Jälkimmäinen vaimo oli Katarina Oxenstierna. De la Gardiella oli seitsemän lasta, kaikki tyttäriä. Tyttäristä vain kolme selviytyi aikuisikään saakka. Ulvilan kirkkoon haudattu Sofia De la Gardie on Johan De la Gardien tytär. 

## Lähteet